14 உலகக்கோப்பைப் போட்டிகளில் விளையாடி 12 கோல்கள் அடித்துள்ள, `கால்பந்து உலகின் பிதாமகன்’ பீலே, `உலகக்கோப்பையின் ஆல்டைம் டாப் ஸ்கோரர்கள்’ லிஸ்ட்டில் ஐந்தாவது இடத்தைப் பிடித்துள்ளார். 1958 உலகக்கோப்பையில் பிரான்ஸுக்கு எதிரான அரை இறுதியில் `மாற்றுவீரராக’ களமிறங்கிய பீலே, இரண்டாம் பாதியில் `ஹாட்ரிக்’ கோல் அடித்தார். அதன்மூலம் உலகக்கோப்பை வரலாற்றில் ஹாட்ரிக் கோல் அடித்த இளம் வீரரானார். அந்தத் தொடரில் ஸ்வீடனுக்கு எதிரான ஃபைனலில், பீலே இரண்டு கோல்கள் அடிக்க, 5-2 என்ற கோல்கணக்கில் கோப்பையை வென்றது பிரேசில். அந்தப் போட்டியில் பீலே, பந்தை டிஃபெண்டரின் தலைக்கு மேலே `ஃப்ளிக்’ செய்து, சூப்பரான `வாலி’ கோல் அடித்தார். பீலேவின் அந்த முதல் கோல், உலகக்கோப்பை வரலாற்றின் சிறந்த கோல்களில் ஒன்றாக இன்றும் விளங்குகிறது.